KIRJALLINEN KYSYMYS E-3369/01

esittäjä(t): Toine Manders (ELDR) komissiolle

(6. joulukuuta 2001)

Aihe: Laittoman kopioinnin vastainen direktiivi

Komissio on ilmoittanut laativansa direktiivin, jolla säädetään merkkituotteiden laittoman kopioinnin vastaisista toimenpiteistä.

Kokemus on osoittanut, että laitonta kopiointia on vaikeaa estää. Tässä yhteydessä haluaisin tehdä ehdotuksen, jota saattaa olla hyödyllistä tarkastella.

Alankomaissa on ollut käytössä jo kolmekymmentä vuotta hyvin tehokas laittoman kopioinnin ehkäisemisen väline. Yhteistyö on kaksitahoista, sillä siinä yhdistyy siviili- ja rikosoikeus. Tulokset ovat olleet hyvin tyydyttäviä.

Rikosoikeuden soveltaminen perustuu BumaStemra-jäljityspalveluun. Tämä on erityinen jäljityspalvelu, jonka oikeusministeriö on valtuuttanut toimimaan teollis- ja tekijänoikeuksien kuuluvan lain valvonnassa rikosoikeuden alalla.

Tämän julkisen ja yksityisen sektorin yhteistyön välineen kohteena on edunsaajia koskevan siviilioikeuden valvonnan optimointi rikosoikeudellisin keinoin ja intensiivisen tietojenvaihdon avulla.

Onko komissio valmis kiinnittämään lähemmin huomiota tähän erityiseen julkisen ja yksityissektorin yhteistyön erityismalliin ja käyttämään sitä mahdollisesti mallina yhteisön politiikassa?

Frederik Bolkesteinin komission puolesta antama vastaus

(31. tammikuuta 2002)

Yhteistyö viranomaisten ja yksityisen sektorin välillä on avaintekijä väärentämisen ja tavaroiden laittoman valmistamisen torjumisen onnistumisessa, kuten arvoisa parlamentin jäsen kysymyksessään korostaa.

Komissio aloitti vuonna 1998 lausuntokierroksen väärentämisen ja tavaroiden laittoman valmistamisen vastaista toimintaa sisämarkkinoilla koskevan vihreän kirjan pohjalta. Lausuntokierros osoitti selvästi, miten tärkeää kiinteä yhteistyö kaikkien eri osapuolten välillä on, jotta väärentämistä ja tavaroiden laitonta valmistusta voitaisiin torjua tehokkaasti.

Yhteistyö voidaan toteuttaa monin eri tavoin. Lausuntokierroksella korostettiin erityisesti tarvetta parantaa tietokantojen koordinointia ja lisätä eri maiden välistä tietojenvaihtoa muun muassa viranomaisten ja ammattijärjestöjen kesken.

Komissio antoi 30. marraskuuta 2000 tiedonannon vihreän kirjan perusteella toteutettavista toimista(1). Komissio korosti siinä yksityisen sektorin ja viranomaisten yhteistyön parantamista ja suositti, että viranomaiset ja yksityinen sektori hyödyntäisivät paremmin nykyisiä väärentämistä ja tavaroiden laitonta valmistamista koskevia julkisia ja yksityisiä tietokantoja ja tiedotusjärjestelmiä ja noudattaisivat samalla kuitenkin luottamuksellisuutta ja tietosuojaa koskevia sääntöjä. Se toivoi myös, että tutkittaisiin, ovatko järjestelmät yhteensopivia ja onko niiden välille luotava uusia yhteyksiä. Tiedonannossa komissio kannusti myös kansallisiin ja yksityisiin aloitteisiin yhteistyötä ja tietojenvaihtoa koskevien yhteisymmärryspöytäkirjojen tekemiseksi.

Alankomaissa toimiva BumaStemra on yhteisvalvontajärjestö, joka osallistui aktiivisesti vihreään kirjaan liittyvälle lausuntokierrokselle vuonna 1998. Alankomaiden lain mukaan sillä on myös tiettyä toimeenpanovaltaa, jotta se voi aktiivisesti osallistua tavaroiden laittoman valmistuksen torjumiseen. Komissio on yhteydessä Alankomaiden viranomaisiin pystyäkseen parhaiten arvioimaan järjestelyn käyttökelpoisuutta. Komissio huomauttaa kuitenkin arvoisalle parlamentin jäsenelle, että se ei suunnittele antavansa yksityisen sektorin ja viranomaisten yhteistyötä koskevia erityissäännöksiä tulevassa ehdotuksessaan teollis- ja tekijänoikeuksien noudattamista koskevaksi direktiiviksi.

Komissio katsoo lisäksi, että viranomaisten ja yksityisen sektorin tehtävänä on itse etsiä kansallisella tasolla sopivia yhteistyön toteuttamis- ja vahvistamiskeinoja noudattaen kunkin jäsenvaltion lainsäädäntöä.

(1) KOM(2000) 789 lopullinen.